ସମ୍ ହସ୍ପିଟାଲରେ ବିଶ୍ୱ ଇନଫ୍ଲାମେଟୋରୀ ବାୱେଲ୍ ଡିଜିଜ୍ ଦିବସ ପାଳିତ - Prameya News7\nସମ୍ ହସ୍ପିଟାଲରେ ବିଶ୍ୱ ଇନଫ୍ଲାମେଟୋରୀ ବାୱେଲ୍ ଡିଜିଜ୍ ଦିବସ ପାଳିତ\nଭୁବନେଶ୍ୱର, ୨୦/୫ଃ ସାଧାରଣତଃ ଆମ ଶରୀରରେ ପେଟ ବ୍ୟଥା ହେଲେ, ପତଳା ଝାଡା ହେଲେ, ଝାଡାରେ ରକ୍ତ ପଡ଼ୁଥିଲେ, ଓଜନ କମିଲେ, ଆଖି ଲାଲ୍ ପଡ଼ିଗଲେ, ଆଣ୍ଠୁଗଣ୍ଠି ଦରଜ ହେଲେ ଏହାକୁ ଆମେ ଏକ ସାଧାରଣ ରୋଗ ଭାବେ ଗ୍ରହଣ କରିଥାଉ । କିନ୍ତୁ ଏହା କେତେବେଳେ ଯେ ମାରାତ୍ମକ ବ୍ୟାଧି ପାଲଟିଯାଏ ତାହା ଜଣାପଡେ ନାହିଁ । ଏହିଭଳି ମାରାତ୍ମକ ବ୍ୟାଧିକୁ ଇନଫ୍ଲାମେଟୋରୀ ଡିଜିଜ୍ (ଆଇବିଡି)କୁହାଯାଏ । ଅଲ୍ସରିଟିଭ୍ କୋଲାଇଟିଜ୍ କିମ୍ବା କ୍ରନ୍ସ ରୋଗାକ୍ରାନ୍ତ ହେଲେ ଏହାକୁ ଆଇବିଡି ବୋଲି କୁହାଯାଇଥାଏ । ଏହି ରୋଗ ଧୀରେ ଧୀରେ ସାରା ଶରୀରକୁ ଆକ୍ରାନ୍ତ କରିଥାଏ । ଏହି ରୋଗକୁ ନେଇ ସଚେତନତା ସୃଷ୍ଟି କରିବା ଲକ୍ଷ୍ୟରେ ଶିକ୍ଷା ଓ ଅନୁସନ୍ଧାନ (ଡିମ୍ଡ ଟୁ ବି ୟୁନିଭର୍ସିଟି) ପରିଚାଳିତ ଇନ୍ଷ୍ଟିଚ୍ୟୁଟ୍ ଅଫ୍ ମେଡିକାଲ୍ ସାଇନ୍ସ ଆଣ୍ଡ ସମ୍ ହସ୍ପିଟାଲ୍ ର ଗ୍ୟାଷ୍ଟ୍ରୋଏନ୍ଟେରୋଲୋଜି ବିଭାଗ ପକ୍ଷରୁ ରବିବାର ବିଶ୍ୱ ଇନ୍ଫ୍ଲାମେଟୋରୀ ବାୱେଲ୍ ଡିଜିଜ୍ ଦିବସ ପାଳିତ ହୋଇଯାଇଛି ।\nଗ୍ୟାଷ୍ଟ୍ରୋଏନ୍ଟେରୋଲୋଜି ବିଭାଗ ପକ୍ଷରୁ ଆୟୋଜିତ କାର୍ଯ୍ୟକ୍ରମରେ ବିଭାଗର ମୁଖ୍ୟ ଡ. ମନୋଜ କୁମାର ସାହୁ ଉପସ୍ଥିତ ବ୍ୟକ୍ତି ଏବଂ ଏହି ରୋଗରେ ଶିକାର ହୋଇଥିବା ରୋଗୀମାନଙ୍କୁ ଆଇବିଡି ସମ୍ପର୍କରେ ବୁଝାଇବା ସହ ସଚେତନତା ଉପରେ ଜୋର୍ ଦେଇଥିଲେ । ଡ. ସାହୁ କହିଥିଲେ ଏହି ରୋଗ ଖୁବ୍ ପୀଡ଼ାଦାୟକ ଏବଂ ଏହା ଦ୍ୱାରା ଶରୀରର ପାଚନ ପ୍ରକ୍ରୀୟା ଆକ୍ରାନ୍ତ ହୋଇଥାଏ । ପରବର୍ତୀ ଅବସ୍ଥାରେ ଶରୀରର ହାଡ, ବୃକକ୍, ଯକୃତ, ଚକ୍ଷୁ ଏବଂ ଚର୍ମ ମଧ୍ୟ ଆକ୍ରାନ୍ତ ହୋଇଥାଏ । ଏହି ରୋଗ ପରବର୍ତୀ ସମୟରେ କ୍ୟାନ୍ସରରେ ମଧ୍ୟ ପରିଣତ ହୋଇପାରେ । କେଉଁ କାରଣ ପାଇଁ ଏହି ରୋଗ ହୁଏ ଜଣା ନପଡ଼ିଥିଲେ ମଧ୍ୟ ମୁଖ୍ୟତଃ ଏହା ବଂଶାନୁକ୍ରମିକ ହୋଇଥାଏ । ତେଣୁ ଏହି ରୋଗ ନିମନ୍ତେ ସମ୍ପୂର୍ଣ୍ଣ ଚିକିତ୍ସା ଏବଂ ଯତ୍ନର ଆବଶ୍ୟକତା ରହିଛି ବୋଲି ଡ. ସାହୁ କହିଛନ୍ତି ।\n୫ଟି ମହାଦେଶର ୫୦ଟି ଦେଶ ଏହି ରୋଗର ସଚେତନତା ନେଇ ଆଗେଇ ଆସିଥିବା ବେଳେ ଚଳିତବର୍ଷ ବିଶ୍ୱ ଆଇବିଡି ଦିବସର ଥିମ୍ ରହିଛି "ମେକିଙ୍ଗ୍ ଦ ଇନ୍ଭିଜିବଲ୍ ଭିଜିବଲ୍" । ଅର୍ଥାତ୍ ଯାହା ଆମକୁ ଦେଖାଯାଉ ନାହିଁ ତାହା ସାମ୍ନାକୁ ଆଣିବାର ଆବଶ୍ୟକତା ରହିଛି । ବିଶ୍ୱରେ ପ୍ରାୟ ଏକ କୋଟି ଲୋକ ଏହି ରୋଗର ଶିକାର ହୋଇଥିବା ବେଳେ ଓଡ଼ିଶାରେ ମଧ୍ୟ ଆଇବିଡି ରୋଗୀଙ୍କ ସଂଖ୍ୟ ଖୁବ୍ ଅଧିକ । ତେଣୁ ଏ ନେଇ ସରକାର, ସ୍ୱାସ୍ଥ୍ୟସେବା କ୍ଷେତ୍ର ଏବଂ ଜନସାଧାରଣ ସମସ୍ତେ ସଚେତନ ହେବା ଆବଶ୍ୟକ ବୋଲି ଡ. ସାହୁ କହିଛନ୍ତି ।\nବିଭାଗର ଅନ୍ୟତମ ଆସୋସିଏଟ୍ ପ୍ରଫେସର ଡ. ଜିମି ନାରାୟଣ ଏହି ଅବସରରେ କହିଥିଲେ ଯେ ରୋଗାକ୍ରାନ୍ତ ହୋଇଥିବା ବ୍ୟକ୍ତିର କାର୍ଯ୍ୟ କ୍ଷେତ୍ରରେ ମଧ୍ୟ ସମସ୍ୟା ସୃଷ୍ଟି ହୋଇଥାଏ । ଏହି ରୋଗ ଦ୍ୱାରା କାମ କରିବାର ଶକ୍ତି କମିଯାଏ । ତେଣୁ ଏଥିପାଇଁ ନିୟମିତ ଚିକିତ୍ସାର ଆବଶ୍ୟକତା ରହିଛି ।\nଏହି ଅବସରରେ ଆଇବିଡି ରୋଗରେ ଶିକାର ହୋଇଥିବା କେତେକ ରୋଗୀ ନିଜର ଅନୁଭୂତି ବଖାଣିଥିଲେ ।
